AlexejDobrolubov/national_council_slovak_2010 huggingface dataset:
78. schôdza NR SR - 16.deň - B. popoludní
Dátum: 2023-01-24
Poslanec: Tomáš, Erik (SMER - SD)
Druh vystúpenia: Vystúpenie s faktickou poznámkou

20. Čo to, čo to, pani Kolíková? (Povedané so smiechom.) Veď sme počúvali vášho lídra Richarda Sulíka v Na telo, ktorý vravel, že SaS nebude mať žiadne podmienky pri schvaľovaní novely ústavy, a stačilo, čo pár dní, pár hodín a vy ste zase v SaS zmenili názor. To je proste niečo neuveriteľné! To je, vy ste rekordmani, čo vy predvádzate od leta, to je niečo neuveriteľné! Koľko vývrtiek ste vy urobili. A teraz ste tvrdili, že nebudete mať žiadne podmienky, a tým pádom že už nebudete trvať na tom, aby referendum vypadlo z tejto ústavy, a dnes predkladáte pozmeňujúci návrh, ktorým vyhadzujete referendum, a tým pádom vyhadzujete možnosť, aby ľudia mohli skrátiť svojím rozhodnutím volebné obdobie. To je niečo fakt, prepáčte, ako to sa už nedá ani komentovať. No a viete, idete aj takou tou druhou zmenou, že treba teda zabetónovať volebný systém, tu akože počúvate pána Matoviča, len vám chcem, aj vám pripomenúť, čo ešte v minulosti hovoril volebný program hnutia OĽANO. "Slovensko potrebuje nový a lepší volebný systém, ktorý dá viac moci ľuďom a menej elitám, pričom viac zohľadní potreby regiónov." Predstavte si! A vy, tzv. elity bratislavské, ktoré si len vy o sebe myslíte, že vy ste elity, vy v OĽANO a vy v SaS, teraz sa idete zabetónovať, pretože vaše strany naozaj nemajú žiadne regionálne štruktúry. Pozrite sa na výsledok komunálnych volieb! Vy prakticky nemáte žiadneho starostu, primátora, nič, tak pre vás sú ľudia z regiónov nič. Hanba vám! Hanba vám, čo teraz predvádzate. A ešte raz opakujem, pustite si nahrávku Na telo a pozrite sa, čo ešte tvrdil Richard Sulík v nedeľu bez podmienok. A už to tu máme. Už to tu máme zase. Vy ste proste schopní a absolútne kvôli udržaniu sa pri moci urobiť čokoľvek, čokoľvek.
79. schôdza NR SR - 3.deň - A. dopoludnia
Dátum: 2022-12-12
Poslanec: Tomáš, Erik (SMER - SD)
Druh vystúpenia: Vystúpenie s faktickou poznámkou

162. Najprv jedna poznámka. To si typický ty, Jožo. Ani nevieš, čo pani Cigániková kričala, ale hneď už tu vykrikuješ, len ma upozornila, že sa mám... (Reakcia z pléna.) Nekrič na mňa, teraz nekrič na mňa... (Prerušenie vystúpenia predsedajúcim.) Blanár, Juraj, podpredseda NR SR 163. Pán Pročko, prosím, pokoj, pán Tomáš teraz hovorí. (Povedané súbežne s rečníkom.) Tomáš, Erik, poslanec NR SR 164. ... robíš presne to isté. A seď, keď si niečo povedal, keď si taký ľudský. Jožo, ja teda nepochopím, čo robíš ty. Jak ty, ja som ťa tiež poznal z Markízy, bolo veľa srandy a tak ďalej. A pamätám si ťa ako úplne, ale úplne iného človeka, ktorý aj dokonca rozmýšľal nad niektorými vecami. Ale teraz úplne bezostyšne obhajuješ túto vládu. Ja tu nebudem teraz vymenovať všetky vaše prešľapy. Ak máš pocit, že vy všetko robíte tak skvele a dobre, a ty sa tu na... za to nasadzuješ úplne tú svoju hruď. Absolútne urážaš každého, kto len si dovolí povedať nejaký iný názor. Ak si myslíš, že toto je politický štýl, myslím si, že my dvaja sa v tomto líšime. Chcem poďakovať za všetky tie štandardnejšie poznámky. A, pán Šefčík, ja neviem, to, keď vás pán Pellegrini s pánom Ficom nepoznajú, no tak veď nevyplakávajte, ja za to nemôžem, že vás nepozná, nepoznajú. A keď hovoríte o tom, že my sa niekde skrývame, alebo nie, tak pán Šefčík, my na rozdiel od vás medzi ľudí chodíme. (Povedané so smiechom.) A poďte raz s nami, ja už som to povedal aj vášmu lídrovi, poďte raz s nami medzi ľudí a uvidíte, ako dopadnete vy a my, keď ste takí spravodliví. Veď sa už nebojte, keď ste taký skvelí, tých volieb. Poďte do volieb. A keď ste takí úžasní, určite vám voliči zase dajú hlas, takže ja nechápem, prečo sa tu toľko bavíme, keď ste takí demokrati. Ničoho sa nemôžete baviť. A ešte sa vrátim k Jožovi Pročkovi. Ja som Eduarda Hegera prakticky ani nespomenul osobne, tak neviem prečo, keď máš reagovať na faktickú poznámku. Som rád, že práve prišiel a aspoň časť tejto rozpravy si premiér Heger vypočuje. Naozaj som rád, že aspoň teraz po dvoch dňoch rozpravy.
79. schôdza NR SR - 3.deň - A. dopoludnia
Dátum: 2022-12-12
Poslanec: Tomáš, Erik (SMER - SD)
Druh vystúpenia: Vystúpenie v rozprave

152. Vážený pán predsedajúci, kolegovia, kolegyne, ďakujem veľmi pekne. Kolegovia, kolegyne, nestačilo už? Veď už všetko bolo povedané. Tisíckrát. Opozícia povedala svoje koalícii, koalícia povedala svoje opozícii a ja vám garantujem, ja vám garantujem, že celá verejnosť už len čaká na samotné hlasovanie. Na nič iné. Už len na to hlasovanie. A teraz už je aj jasné po tých posledných informáciách, prečo sa to hlasovanie vlastne odložilo až na ten utorok, aby sa teda vytvoril priestor na to, aby si koalícia zabezpečila svoje hlasy všetkými možnými spôsobmi. Opakujem, všetkými možnými spôsobmi. Počas celého víkendu sme boli svedkami toho, ako sa to robí. Že? Na snem úplne bezvýznamnej, bezvýznamnej, polpercentnej strany SPOLU odrazu príde premiér Heger, a čo viac, zjaví sa tam Mikuláš Dzurinda. Ten Mikuláš Dzurinda, ktorý bol tak známy nákupnou horúčkou doslova pri kupovaní poslancov. A čo je výsledkom tejto návštevy pána Hegera a pána Dzurindu? Že jediný poslanec strany SPOLU Miroslav Kollár oznámi, že bude hlasovať, samozrejme, za podržanie tejto vlády. Následne sa dozvieme a koaliční politici to nepopreli, dokonca ani ministerstvo vnútra to nepoprelo, že koalícia je schopná obetovať ministra vnútra Mikulca výmenou za hlas Martina Borguľu. Počúvajte. Toto je niečo neuveriteľné. Toho ministra vnútra, ktorého sme tu osemkrát odvolávali pre rôzne prešľapy a kauzy, o ktorom oni hovorili, že je to ten najlepší minister vnútra, tak zrazu len preto, aby sa udržali pri moci, sú schopní robiť takéto politické obchody, preto sa toto hlasovanie odložilo. Všetko je jasné. My opozícia, ja už tu nebudem hovoriť detaily, hovoríme, že táto vláda už nemá byť pri moci, pretože spreneverila sa svojim predvolebným sľubom, spreneverila sa vlastnému programovému vyhláseniu vlády a nedokázala zvládnuť ani jednu z tých veľkých kríz. Áno, tie veľké krízy boli na každej vláde, na každú vládu svetovú sa to povalilo, ale vy ste, ako povedala pani prezidentka, z každej krízy urobili drámu, pretože ste ju neboli schopní zvládnuť. Toto je také základné pomenovanie, prečo odvolávame vládu, a poďme už teda hlasovať, verejnosť čaká už len na samotné hlasovanie. A ja budem súhlasiť z tohto miesta prvýkrát asi v histórii s Borisom Kollárom, hlasujme verejným prejavom. Nie, neschovávajme sa za tlačidlá. Každý poslanec nech sa pred celým Slovenskom postaví a jasne povie, či chce podporovať ešte túto Hegerovu, prepáčte, presnejšie povedané, Matovičovu vládu, alebo nie. To je férové voči ľuďom. A chcem, aby všetky televízie to dávali v priamom prenose, nielen verejnoprávna, aj komerčné televízie. Nech to dávajú v priamom prenose! Nech sa každý postaví a povie, či chce, aby tento marazmus pokračoval, alebo nie. Ďakujem pekne.
79. schôdza NR SR - 3.deň - A. dopoludnia
Dátum: 2022-12-12
Poslanec: Tomáš, Erik (SMER - SD)
Druh vystúpenia: Vystúpenie s faktickou poznámkou

58. Vážený pán Grendel, milý Gábor, no, je pravda, že my so SaS nemáme toho veľa spoločného, sú to dva hodnotove odlišné svety, najmä čo sa týka prístupu k ľuďom. Nebudem to tu opakovať. My vidíme ľudí. Oni vidia excelovské tabuľky. Ale tie tvoje príklady, teda tie fakt stoja za veľa, v úvodzovkách. Tak po prvé, že my sme si dovolili hlasovať za odvolanie ministra hospodárstva a SaS nie? Za toho ministra hospodárstva, o ktorom tvoj šéf, Gábor, povedal, že je idiot, a posielal ho kopať hroby? Však za takého ste mali hlasovať aj vy za odvolanie. Nie? Potom že sme si dovolili na rozdiel od SaS-ky hlasovať za odvolávanie Márie Kolíkovej? Tej Márie Kolíkovej, ktorej šéf, Gábor, povedal: „Mária, ty si ten podvod spáchala.“ Ja si myslím, že aj ty, Gábor, si mal hlasovať za odvolanie podvodníčky na pozícii ministerky spravodlivosti. Súdna mapa, Gábor, ty si si nevšimol, že celá justičná obec proti nej protestovala v uliciach? To sú tie vaše reformy. Čiže tie tvoje prípad... príklady naozaj boli veľmi uletené. A spája nás jedno, Gábor, jedno jediné. Už nechceme túto vládu. To nás spája. Viac ako 80 % ľudí nechce túto vládu. A viac ako 90 % ľudí nechce Igora Matoviča. A vy robíte všetko preto, vy robíte všetko preto, aby ste sa udržali na tých teplých miestach. Dokonca sa spomína veľký obchod výmenný, Mikulca za Borguľu. A tvoje meno sa spomína, Gábor, ako možného ministra vnútra. Ja len pevne verím, lebo ťa poznám, že naozaj keby si sa ním stal, tak budeš strážiť zákonnosť všetkých procesov a neskĺzneš na takú úroveň ako pán Mikulec. Aspoň to, prosím ťa, by si mohol postrážiť, keď už tak velice mudruješ.
79. schôdza NR SR - 2.deň - A. dopoludnia
Dátum: 2022-12-09
Poslanec: Tomáš, Erik (SMER - SD)
Druh vystúpenia: Vystúpenie s faktickou poznámkou

146. Máš pravdu, pán predseda. Je už úplne jedno, kto a čo teraz v rozprave povie. Už je len dôležité hlasovanie. Veď vidíš, napríklad duo Šefčík - Šipoš sa absolútne zase nevenovalo vláde, ktorá je tu odvolávaná, ale majetkovým pomerom. Je to také vtipné, keď sa pozreme na majetkové pomery ich lídra, ich boha Igora Matoviča, ktorý všetok svoj majetok previedol na manželku a potom navrhoval hmotnú zodpovednosť politikov. To je presne Igor Matovič a to sú presne jeho ovečky, ktoré ho budú takto donekonečna obhajovať. A tu už nejdem ani do minulosti, že ako k tomu majetku mohol prísť. To už nechám tak, pretože to je jedno. Je úplne jedno, kto a čo povie v tejto rozprave, už je dôležité len samotné hlasovanie. Ukážu sa charaktery, každý, kto je opozičný, by mal hlasovať za odvolanie vlády, každý kto ešte je koaličný, by mal hlasovať za túto vládu. A pokiaľ sú karty rozdané, a vieme, ako tie počty sú, tak potom to bude stáť už len na troch menách, ak teda každý dodrží slovo - pani Vorobelová, pán Miroslav Kollár a pán Čepček. Nič iné nie je. Čiže počúval som aj pozorne aj pani Vorobelovú, nedozvedel som sa, ako bude hlasovať. Ale chcem ubezpečiť aj ju, aj všetkých ostatných, že jedinou možnou cestou po prípadnom páde vlády sú predčasné voľby. Nič iné nie je. Nestrašte ľudí, nehovorte o žiadnych iných scenároch, úradnícka vláda neprichádza do úvahy, nezískala by žiadnu dôveru v parlamente, nechce ju ani pani prezidentka, žiadna iná vláda na pôdoryse novej sedemdesiatšestky nebude vzniknúť... nemôže vzniknúť, boli by len predčasné voľby. Čiže kto zahlasuje za pád vlády v utorok, ten prispeje aj k predčasným voľbám. Nič iné nie je. Je to čierno-biele, je to čisté, nič iné medzi tým neexistuje.
79. schôdza NR SR - 2.deň - A. dopoludnia
Dátum: 2022-12-09
Poslanec: Tomáš, Erik (SMER - SD)
Druh vystúpenia: Vystúpenie s faktickou poznámkou

62. Pán Šipoš, môžeme sa baviť o pomenovaniach Igora Matoviča, ako len chceme. Opozícia ho nazýva najväčším zlom, vy ho budete stále považovať za asi najlepšieho politika na svete, ale tu je dôležitý hlas ľudu. A ľudia hovoria, že, vyše 90 % občanov Slovenska mu už nedôveruje, vyše 90 %. To je svetový unikát. Viac ako 80 % ľudí si už neželá túto vládu a takmer dve tretiny ľudí chcú predčasné voľby. Toto je vysvedčenie pre vás aj pre Igora Matoviča. Opäť používate termín demokratický volič. Prosím vás, to kto je demokratický volič? To je iba volič OĽANO, prípadne ZA ĽUDÍ alebo SME RODINA? To akože volič SMER-u, HLAS-u, Republiky je nedemokratický volič? On je volič druhej kategórie? Ste sa zbláznili už asi všetci! To čo má toto znamenať? A ešte si hovoríte, že vy, vy ste tí demokrati, len vy ste demokrati, ostatní politici sú nedemokrati. Prosím vás pekne, veď vy nie ste schopní ani len podporiť novelu ústavy, ktorá by umožnila ľuďom vyvolať predčasné voľby buď referendom, alebo poslancom, aby si skrátili volebné obdobia. Takí ste vy demokrati. Opäť ste vybrali svoj gramofónik, dali ste tú svoju obohratú platňu o minulosti. Ja priznávam, veľa chýb sa stalo v minulosti. Ale toto odvolávanie je už o tejto vláde, o súčasnosti. Už ste tu takmer tri roky a už vás majú ľudia dosť, preto vás odvolávame. Zlyhali ste najmä pri riešení kríz, ako povedala pani prezidentka. Vy z každej krízy ste dokázali urobiť drámu. Toto je to, prečo sme tu a prečo vás odvolávame. A keď sa tak už nebojíte, resp. keď ste takí skvelí, tak prečo sa bojíte tých predčasných volieb. Však vás zase ľudia asi zvolia, nie? Potom vám dajú hlas, potom sa tu vrátite, tak sa nebojte. Umožnite ľuďom demokraticky opäť rozhodnúť.
78. schôdza NR SR - 3.deň - B. popoludní
Dátum: 2022-12-01
Poslanec: Tomáš, Erik (SMER - SD)
Druh vystúpenia: Vystúpenie v rozprave

77. Ďakujem pekne, pán kolega. Ja podobne poviem ako Janko Richter, že tu nikto nemá žiadny problém s rodinnými podnikmi alebo s rodinným podnikaním, ale nepatrí to do tohto zákona o sociálnej ekonomike, to je jednoducho zjavné. Ešte raz zopakujem to, že aliancia pre sociálnu ekonomiku má s týmto zákonom výrazný problém v takomto znení, 173 sociálnych podnikov proti a pokiaľ neprejdú tie pozmeňujúce návrhy a prejde zákon v takomto pôvodnom znení, my ho, samozrejme, nepodporíme, ale pokiaľ by prešiel, tak ja avizujem vopred, že pri prvej možnej príležitosti prídeme s novelou tohto zákona. Ďakujem pekne.
77. schôdza NR SR - 1.deň - A. dopoludnia
Dátum: 2022-11-15
Poslanec: Tomáš, Erik (SMER - SD)
Druh vystúpenia: Vystúpenie s faktickou poznámkou

168. Pán poslanec Šeliga, sa budem trochu opakovať, ale tiež som zachytil tú vašu poznámku, že nerozumiete českému premiérovi, prečo sa tak správa, a máme dobré vzťahy, a prečo tak koná. No tak správa sa tak preto, lebo je predseda vlády Českej republiky. Aj minister vnútra Českej republiky je minister vnútra Českej republiky, tak správajú sa preto tak, lebo si chránia vlastné záujmy, chránia si svoje územie pred nelegálnymi migrantmi, kdežto pán Mikulec a spol neurobili vôbec nič. Stačilo podobne sa zachovať ako Česi alebo Rakúšania a zaviesť prísne kontroly na slovensko-maďarskej hranici, ale my a vy konkrétne osobne čakáte na nejaké celoeurópske riešenie. To je podobná situácia, ako už rok čakáte na celoeurópske riešenie v prípade energií, a národný záujem je vám ukradnutý. A potom, ak dovolíte, jedna osobná poznámka, lebo ste povedali, že nikto z koalície nevystupuje. No tak je to také príznačné, že zrovna vy nastavujete hruď za pána ministra Mikulca. Svedčí to o tom, pán Šeliga, ako ste sa vy a kde sa vy posunuli, ako ste sa spreneverili všetkému, čo ste doteraz deklarovali. Ste boli veľkým obhajcom takých tých spravodlivých procesov, teraz žiadate nejaký kontext v prípade nejakých nahrávok. Ja neviem, aký kontext ešte potrebujete v prípade výrokov vyšetrovateľov, že zapáľme im auto kanistrom, v akom inom kontexte by to znelo inak a podobne. Svedčí to len o tom, pán Šeliga, že ste pripravený urobiť čokoľvek pre to, aby ste sa ešte udržali nejakým spôsobom v parlamente, a za všetko hovorí aj to, že ste vyhlasovali, že s fašistami nikdy, a teraz vám vôbec, ale vôbec neprekáža, že vládne zákony prechádzajú niektoré len a len s podporou poslancov Ľudovej strany Naše Slovensko. Ja som ich nikdy fašistami nenazval, ale to ten váš líder, už váš aj osobný, Igor Matovič to robil pravidelne.
6. schôdza NR SR - 6.deň - B. popoludní
Dátum: 2020-04-29
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

128. Ďakujem veľmi pekne za podporu, vážení kolegovia, vážené kolegyne. Jožko, tvoje faktické poznámky sú jedinečné, ja si ich osobne veľmi užívam. Chcem sa, chcem opäť zopakovať, vážení poslanci a poslankyne z opozície, úprimne vám ďakujem aj za náš, aj za našu koalíciu, že ste, že ste na nás kritickí a za vašu konštruktívnu kritiku, ktorá nás posúva ďalej. Tak ako povedal Forbes, ak nemáte žiadnych kritikov, asi nebudete mať úspech. Ja pevne verím, že my úspech budeme mať. A pre našu koalíciu opäť rada zopakujem, budúcnosť tohto štátu máme vo svojich rukách. Ďakujem. (Potlesk.)
6. schôdza NR SR - 6.deň - B. popoludní
Dátum: 2020-04-29
Poslanec: Tabák, Romana (OĽANO)
Druh vystúpenia: Vystúpenie

118. Vážená pani ministerka, vážení ministri, pán predsedajúci, vážené pani poslankyne a vážení poslanci, príjemné dlhé popoludnie vám prajem. Ja sa osobne veľmi teším, že som posledná. Ako členka výboru pre európske záležitosti a zahraničného výboru mi dovoľte reagovať k programovému vyhláseniu vlády. Na úvod by som chcela vyjadriť svoju podporu vláde Slovenskej republiky a oznámiť, že programové vyhlásenie vlády podporím. Svetová politika sa ocitá v neľahkých časoch a úlohou Slovenska je byť zodpovedným a predvídateľným partnerom vo svete. Individuálny vplyv našej krajiny je do veľkej miery limitovaný, čo iba potvrdzuje význam nášho členstva v Európskej únii a NATO ako najlepšej možnej alternatívy. Prioritou našej zahraničnej politiky pre nadchádzajúce roky bude rozvoj bilaterálnych, čo znamená obojstranných, vzťahov so všetkými krajinami, s ktorými nás spájajú prieniky priorít a záujmov v Európe a vo svete. (Ruch v sále.) Aby sme boli dobrým a zodpovedným partnerom... Môžte byť tichšie, prosím? (Zaznievanie gongu.) Ďakujem. Aby sme boli dobrým a zodpovedným partnerom, musíme našu krajinu aj zodpovedne reprezentovať nielen v zahraničí, ale aj doma. Vizitku reprezentácie predchádzajúcej vláde dala aj samotná Európska komisia vo svojej hodnotiacej správe z 26. februára 2020. Opakujem, samotná Európska komisia vo svojej hodnotiacej správe z 26. februára 2020, kde si dovolím odcitovať: "Celková účinnosť verejných inštitúcií a verejnej správy je na Slovensku stále nízka. Napriek reformnému úsiliu sa slovenská verejná správa vyznačuje oproti iným krajinám v Európskej únii podpriemernými výsledkami." Odpovede na túto kritiku nám dáva práve predložené programové vyhlásenie vlády, či už v oblasti jasnej a nemennej zahraničnopolitickej orientácie Slovenskej republiky zameranej na ochranu základných ľudských práv a slobôd, ako aj reformy súdnictva alebo reformy verejnej správy. Pán Kamenický? Nič. (Zaznievanie gongu. Prerušenie vystúpenia predsedajúcim.) Grendel, Gábor, podpredseda NR SR Páni poslanci, poprosím vás, aby ste sa utíšili a nevyrušovali pani poslankyňu. Ďakujem. Tabák, Romana, poslankyňa NR SR Za významné považujem aj záväzky vlády Slovenskej republiky vo vzťahu k menšinám, sú plne v súlade s medzinárodnými záväzkami Slovenskej republiky. Ak chcete byť, Slovensko, zodpovedným a predvídateľným partnerom vo svete, je zrejmé, že musí konať v zmysle predloženého programového vyhlásenia vlády. Vážené poslankyne a vážení poslanci z opozičných strán, chcem sa vám poďakovať hlavne za vašu konštruktívnu kritiku a tým pádom pre nás platí Forbesova veta, kde sa píše, ak nemáte žiadnych kritikov, asi nebudete mať úspech. Takže nenechajme sa teda odradiť kritikou, pretože tá nás posúva ďalej. Svoje vystúpenie v rozprave by som chcela zakončiť slovami podpory aj pre svojich kolegov v koalícii. Budúcnosť tohto štátu máme vo svojich rukách. Ešte raz, budúcnosť tohto štátu máme vo svojich rukách. Ďakujem. (Potlesk.)
4. schôdza NR SR - 2.deň - B. popoludní
Dátum: 2020-04-02
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

58. Ďakujem za slovo, som pani akože. (Povedané so smiechom.) Drahí poslanci, drahé poslankyne, chcela by som vyjadriť plnú podporu pánovi ministrovi a tiež má moju dôveru. Pani Pellegrini, pardon, pán Pellegrini nám povedal, aby sme šetrili čas a hlavne dneska máme ešte tri návrhy zákonov. Ak takto budeme naťahovať čas ako pán Kuffa, tak tu budeme do polnoci. Prosím, hovorme k veci a, a pohnime sa ďalej. Ďakujem vám pekne.
3. schôdza NR SR - 2.deň - B. popoludní
Dátum: 2020-03-25
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

70. Ďakujem za slovo. Ako najmladšia poslankyňa a politický nováčik som veľmi prekvapená, že sa tu riešia tie isté veci dokola. To, čo bolo včera, stále sa to opakuje. Pani ministerka vyvrátila všetko, neoprávnené obvinenia a vaše konšpirácie. Každý rozumný človek musí pochopiť tento stav. Je veľmi vážny, treba konať a pomôcť obyvateľom. Nemáme čas strácať čas. Prosím, posuňme sa dopredu. Ďakujem. (Potlesk.)
31. schôdza NR SR - 1.deň - B. popoludní
Dátum: 2021-06-15
Poslanec: Šudík, Tomáš (OĽANO)
Druh vystúpenia: Vystúpenie s faktickou poznámkou

10. Ďakujem za slovo. Ja si zas možno dovolím takto opačne, ale ja plne súhlasím s tým, čo pán minister financií tu pred chvíľou, teda pred prestávkou povedal a povedal tam veľa pravdy, a preto prišlo toľko zákerných reakcií na tú krutú pravdu. A ja doteraz nerozumiem vlastne, k čomu je táto schôdza dobrá a aký je vlastne zámer predkladateľov. Pretože z toho, čo som zatiaľ počul, mi príde, že najväčší problém je ten, že SMER-u a ich kolegom vadí to, že polícia má rozviazané ruky. A zrazu ľudia, ktorí majú nejakú pochybnú minulosť alebo konali netransparentne, končia v base alebo v kolúznej väzbe. Toto vadí SMER-u, HLAS-u a ich priateľom, že na Slovensku má polícia rozviazané ruky. To je ten najväčší problém, o čo tu dneska je, a preto sa rozhodli odvolávať pána ministra Mikulca len preto, že je tu spravodlivosť. A to, čo počas rozpravy predvádzal pán Blaha, tak to bolo podľa mňa pod úroveň. Ja keď pôjdem na návštevu do materskej škôlky, tak tie deti tam majú viacej rozumu a sa chovajú slušnejšie. Tak by som bol, aby sme boli aj tu v pléne slušnejší a nehádzali tu nejaké lístočky. Ďakujem.
28. schôdza NR SR - 10.deň - A. dopoludnia - 28.05.2021
Dátum: 2021-05-28
Poslanec: Šudík, Tomáš (OĽANO)
Druh vystúpenia: Vystúpenie s faktickou poznámkou

62. Ďakujem za slovo. Marián, mi je veľmi ľúto tvoj postoj, aký dneska máš, ale aj aký si ho mal včera. Ja si myslím, že si osobne plne uvedomuješ, že treba podporiť navýšenie, ale ja vidím v tom problém taký prvotný, že ste si najprv spravili tlačovku bez toho, aby ste si prvýkrát to navýšenie dopodrobna prečítali, naštudovali a zistili ste, že je potrebný, a teraz je určite veľmi ťažko hlasovať za niečo, čo ste skritizovali, hoci tušíte, že to musíme prijať a schváliť. Možno na záver len také odporúčanie do budúcna, že najprv dvakrát meraj, a potom raz rež, je to veľmi dobré a myslím, že aj v politike. A peňazí, kto je na ministerstvo školstva a ministerstvo hospodárstva, tak ja si pozriem na... potom koncom roka, že koľko tieto ministerstvá ušetrili a ako dobre hospodária, a zároveň verím, že oddnes, ak bude náš koaličný partner SaS-ka prichádzať so zákonmi, tak príde len s takými, ktoré nebudú mať vplyv na štátny rozpočet, a takto budeme spoločne šetriť peniaze v našej krajine. Ďakujem.
28. schôdza NR SR - 10.deň - A. dopoludnia - 28.05.2021
Dátum: 2021-05-28
Poslanec: Šudík, Tomáš (OĽANO)
Druh vystúpenia: Vystúpenie s faktickou poznámkou

22. Vďaka za slovo. Pán Kamenický, mne je veľmi ľúto váš postoj k rozpočtu, pretože vy ako sociálny demokrat, aspoň si tak hovoríte, si asi neuvedomujete vplyv pandémie na rodiny, na ich deti. Podľa vás si tie rodiny nezaslúžia peniaze? Nezaslúži si gastro, ktoré zamestnáva ľudí a padlo, financie? Nezaslúži? Takto pôjdete medzi ľudí a im poviete, že oni tie peniaze nemajú dostať? My tie peniaze nejdeme preflákať. My tie peniaze ideme efektívne využiť a budú na obnovenie ekonomiky. To nie sú len tak vyhodené peniaze. Ale ja si myslím, že u vás dôsledok, prečo tento rozpočet sa snažíte blokovať, je o to, že viete, že ak my zvýšime teraz deficit, tak na ďalší rok sa vám výrazne zníži výplata. A to je asi ten hlavný cieľ, prečo tento rozpočet blokujete. Ďakujem. (Potlesk.)
28. schôdza NR SR - 6.deň - B. popoludní
Dátum: 2021-05-12
Poslanec: Šudík, Tomáš (OĽANO)
Druh vystúpenia: Vystúpenie s faktickou poznámkou

166. Ďakujem za slovo. Ja by som vám touto cestou chcel poďakovať, že v pléne predkladáte tento návrh, lebo ja si pamätám, že ešte pár mesiacov dozadu opozícia kritizovala, že sme zabudli na určitú skupinu detí, ktoré v zákone sú, a pevne verím, že sa opozícia nám aj ospravedlní, že sme neplánovali, ako v budúcnosti to tam vôbec dať. Tak takto vyšla pravda najavo, že svoje sľuby ako koalícia plníme, aj vďaka vám. Ďakujem.